[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 3.6.2010

COM(2010)288 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΌ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Ειδική Διοικητική Περιοχή του Μακάο: ετήσια έκθεση 2009

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΌ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Ειδική Διοικητική Περιοχή του Μακάο: ετήσια έκθεση 2009

Εισαγωγή

Μετά τη μεταβίβαση της κυριαρχίας του Μακάο στην ηπειρωτική Κίνα, πριν από δέκα έτη, η Ευρωπαϊκή Επιτροπή παρακολούθησε εκ του σύνεγγυς την εξέλιξη της οικονομικής και πολιτικής κατάστασης στην Ειδική Διοικητική Περιοχή (ΕΔΠ) του Μακάο, με σκοπό την εκπλήρωση της υποχρέωσης που είχε αναλάβει το 1999 έναντι του Ευρωπαϊκού Κοινοβουλίου να εκδίδει ετήσια έκθεση σχετικά με τις εξελίξεις. Η παρούσα έκθεση καλύπτει το 2009.

Το 2009 ήταν σημαντικό έτος για την ΕΔΠ του Μακάο. Σηματοδότησε τη 10η επέτειο από την επιστροφή της στην ηπειρωτική Κίνα. Ένας νέος Ανώτατος Διοικητής αντικατέστησε τον Edmund Ho, ενώ τον Σεπτέμβριο του 2009, διεξήχθησαν εκλογές για τη Νομοθετική Συνέλευση με τις οποίες εγκαινιάστηκε νέα τετραετής βουλευτική θητεία. Επιπλέον, κατά τους πρώτους μήνες του έτους, εκδόθηκε στο Μακάο η νομοθεσία στον τομέα της εθνικής ασφάλειας.

Η Ευρωπαϊκή Επιτροπή αναγνωρίζει ότι η αρχή «μία χώρα, δύο συστήματα» εφαρμόστηκε ικανοποιητικά από τη μεταβίβαση της κυριαρχίας και μετά σύμφωνα με τον βασικό νόμο της ΕΔΠ του Μακάο. Ο βασικός νόμος διασφαλίζει ότι ο τρόπος ζωής, το κράτος δικαίου και η προστασία των θεμελιωδών δικαιωμάτων και ελευθεριών στο Μακάο θα παραμείνουν ως έχουν. Γενικά, η εφαρμογή του βασικού νόμου πραγματοποιήθηκε κατά κανόνα με ορθό τρόπο στο Μακάο από τη στιγμή της επιστροφής του στην ηπειρωτική Κίνα, τα δε θεμελιώδη δικαιώματα και οι ελευθερίες του λαού του Μακάο έτυχαν σεβασμού.

Πολιτικές εξελίξεις

Το 2009 χαρακτηρίστηκε από μια πρώτη αλλαγή ηγεσίας από τη στιγμή της παράδοσης της αποικίας στην Κίνα το 1999. Στις 26 Ιουλίου 2009, ο πρώην υπουργός κοινωνικών υποθέσεων και πολιτισμού, Fernando Chui, διορίσθηκε ως νέος Ανώτατος Διοικητής διαδεχόμενος τον Edmund Ho, ο οποίος είχε ηγηθεί της κυβέρνησης του Μακάο από τη μεταβίβαση της κυριαρχίας της χώρας στην ηπειρωτική Κίνα. Ο Δρ Chui έλαβε 282 ψήφους από τα 300 μέλη της επιτροπής για την εκλογή του Ανώτατου Διοικητή, ήτοι το 94%. Σε δηλώσεις στις οποίες προέβη μετά την εκλογική του νίκη, ο Fernando Chui τόνισε ότι θα ακούσει με προσοχή τα προβλήματα των πολιτών, ότι θα ηγηθεί μιας έντιμης κυβέρνησης και θα αυξήσει τη διαφάνειά της, καθώς και ότι θα διασφαλίσει θεμιτό και υγιή ανταγωνισμό στον τομέα των τυχερών παιχνιδιών, τον κύριο άξονα της οικονομίας του Μακάο.

Ο Πρόεδρος της Ευρωπαϊκής Επιτροπής, J.M.Barroso, συνεχάρη τον Fernando Chui και του ευχήθηκε να ευοδωθούν οι προσπάθειές του για την σταθερότητα και ευημερία του Μακάο. Επίσης τον ευχαρίστησε για τη συμβολή του στην ανάπτυξη του Μακάο κατά τα τελευταία 10 έτη και για τη σύσφιγξη των σχέσεων του Μακάο με την Ευρωπαϊκή Ένωση.

Οι εκλογές για την ανάδειξη της Νομοθετικής Συνέλευσης του Μακάο διεξήχθησαν στις 20 Σεπτεμβρίου 2009. Το ποσοστό συμμετοχής στις εκλογές έφθασε το 59,9% - το υψηλότερο στην εκλογική ιστορία του Μακάο. Η συνέλευση αποτελείται από 29 μέλη, εκ των οποίων τα 12 εκλέγονται άμεσα και τα 17 έμμεσα. Μεταξύ των τελευταίων μελών, τα δέκα εκπροσωπούν λειτουργικές περιφέρειες και τα επτά ορίζονται από τον Ανώτατο Διοικητή. Συνολικά 122 υποψήφιοι από 16 πολιτικά κόμματα συμμετείχαν στις άμεσες εκλογές. Οκτώ από τους 12 άμεσα εκλεγέντες υποψήφιους είναι πρώην κοινοβουλευτικοί που είχαν ήδη ασκήσει βουλευτική θητεία, ενώ τέσσερις άλλοι εξελέγησαν για πρώτη φορά. Η δημοκρατική πλευρά του Μακάο κέρδισε μία ακόμη έδρα, αυξάνοντας τους βουλευτές της από δύο σε τρεις. Η Ευρωπαϊκή Επιτροπή έχει την άποψη ότι η συνολική εκλογική διαδικασία διεξήχθη αδιάβλητα και κανονικά. Η αθρόα συμμετοχή αποτελεί θετικό δείκτη για τις πολιτικές εξελίξεις στο Μακάο και δείγμα της αυξημένης ευαισθητοποίησης των πολιτών στο έδαφος αυτό. Η Ευρωπαϊκή Επιτροπή εκφράζει την ικανοποίησή της για τις εξελίξεις αυτές και πιστεύει ότι η αυξημένη πολιτική ωριμότητα των πολιτών του Μακάο παρέχει στέρεο θεμέλιο για την πρόοδο προς σταθερότερη δημοκρατία στο Μακάο.

Η ΕΔΠ του Μακάο εόρτασε την 10η επέτειό της στις 20 Δεκέμβριο 2009 παρουσία του κινέζου προέδρου Hu Jintao. Ο πρόεδρος Hu συμμετέσχε επίσης στην εναρκτήρια τελετή της τρίτης κυβερνητικής θητείας. Στο λόγο του, ο πρόεδρος Hu επιδοκίμασε τα επιτεύγματα της ΕΔΠ του Μακάο την τελευταία δεκαετία και εξέφρασε την πεποίθησή του ότι ο νέος Ανώτατος Διοικητής και οι συνεργάτες του θα είναι σε θέση να ενώσουν και να καθοδηγήσουν το λαό του Μακάο στην οικοδόμηση ενός καλύτερου μέλλοντος για την ΕΔΠ.

Η έκδοση της νομοθεσίας στον τομέα της εθνικής ασφάλειας αποτέλεσε μία άλλη σημαντική πολιτική εξέλιξη. Το άρθρο 23 του βασικού νόμου αναθέτει στην κυβέρνηση της ΕΔΠ την έκδοση νομοθεσίας που να καλύπτει θέματα προδοσίας, απόσχισης, στάσης, ανατροπής και κλοπής κρατικών μυστικών. Έπειτα από 40ήμερες δημόσιες διαβουλεύσεις, το κυβερνητικό σχέδιο για την νομοθεσία περί εθνικής ασφάλειας κατατέθηκε στη Νομοθετική Συνέλευση, στις 5 Ιανουαρίου 2009. Εγκρίθηκε με μεγάλη πλειοψηφία από τη συνέλευση αυτή στις 25 Φεβρουαρίου 2009 (μόνο οι δύο δημοκρατικοί βουλευτές εψήφισαν κατά) και άρχισε να ισχύει στις 3 Μαρτίου 2009. Ο κινέζος πρόεδρος Hu Jintao εξέφρασε την ικανοποίησή του για τη νομοθεσία περί εθνικής ασφάλειας κατά τις εκδηλώσεις για την 10η επέτειο από τη μεταβίβαση της κυριαρχίας. Η ΕΕ λαμβάνει υπόψη τη νέα νομοθεσία περί εθνικής ασφαλείας και επισημαίνει εκ νέου τη σημασία της διατήρησης των θεμελιωδών δικαιωμάτων και ελευθεριών που διασφαλίζονται στην βασική νομοθεσία της ΕΔΠ του Μακάο.

Το 2009 το Μακάο αναφέρθηκε στην 75η σύνοδο της Επιτροπής των Ηνωμένων Εθνών για την εξάλειψη των φυλετικών διακρίσεων . Η επιτροπή έλαβε υπόψη την έκδοση από μέρους του Μακάο του νόμου για την καταπολέμηση της εμπορίας ανθρώπων καθώς και το νόμο με τον οποίο θεσπίζεται το νομικό πλαίσιο για την αναγνώριση και την απώλεια του καθεστώτος του πρόσφυγα. Η Επιτροπή εξέφρασε επίσης την ανησυχία της για το γεγονός ότι η εμπορία ανθρώπων εξακολουθεί να αποτελεί σοβαρό πρόβλημα στην ΕΔΠ, επισημαίνοντας ότι τα θύματα συχνά είναι γυναίκες και παιδιά που δεν είναι υπήκοοι της χώρας ή ανήκουν σε εθνοτικές μειονότητες. Η επιτροπή συνέστησε την ενίσχυση των μέτρων ώστε να προλαμβάνεται, να καταπολεμάται και να τιμωρείται η εμπορία ανθρώπων, ιδίως εκείνων που δεν είναι πολίτες του Μακάο. Η επιτροπή εξέφρασε την ανησυχία της για το γεγονός ότι μετανάστες εργαζόμενοι θα αποκλείονται από το σύστημα κοινωνικής πρόνοιας στο Μακάο και συνέστησε να τροποποιηθεί η σχετική νομοθεσία, ούτως ώστε να επεκταθούν τα πλεονεκτήματα της κοινωνικής πρόνοιας σε όλους τους εργαζόμενους. Η Ευρωπαϊκή Επιτροπή διαπίστωσε επίσης με ανησυχία τον αυξανόμενο αριθμό επεισοδίων καθ’ όλη τη διάρκεια του έτους κατά τα οποία οι υπάλληλοι της υπηρεσίας μετανάστευσης του Μακάο απαγόρευσαν την είσοδο σε δημοσιογράφους, πανεπιστημιακούς και ακτιβιστές για λόγους δημόσιας ασφάλειας.

Οικονομικές εξελίξεις

Μετά την απελευθέρωση του μονοπωλίου των τυχερών παιχνιδιών το 2002, το Μακάο έγινε η κυριότερη αγορά καζίνο στον κόσμο. Η ανάπτυξη αυτή ευνοήθηκε από την εισροή επισκεπτών από την ηπειρωτική Κίνα, σε συνδυασμό με την πραγματοποίηση ουσιαστικών επενδύσεων στο Μακάο από νέους επιχειρηματίες καζίνο. Το ΑΕγχΠ του Μακάο σχεδόν τριπλασιάστηκε κατά την τελευταία δεκαετία. Ωστόσο, η οικονομία του παρουσίασε την πρώτη οικονομική ύφεση το 2009 ως αποτέλεσμα της παγκόσμιας χρηματοπιστωτικής κρίσης και της κυβερνητικής πολιτικής για τη συγκράτηση της υπερβολικής αύξησης του τομέα των τυχερών παιχνιδιών. Παρότι η οικονομία του Μακάο κατόρθωσε να κατευνάσει την κρίση, εξακολουθεί να εξαρτάται υπερβολικά από τον τομέα των τυχερών παιχνιδιών, ενώ ευρύνεται συνεχώς το χάσμα της άνισης κατανομής του πλούτου.

Το 2009, η Κίνα συνέχισε να περιορίζει τον αριθμό επισκέψεων που μπορούσαν να πραγματοποιήσουν οι κάτοικοι της ηπειρωτικής χώρας στο Μακάο ώστε να περιορίσει τον επικεντρωμένο στα τυχερά παιχνίδια τουρισμό. Με 50,5% επισκεπτών το 2009 στο Μακάο, η Κίνα αποτελεί τη μεγαλύτερη πηγή τουρισμού. Οι περιορισμοί στη χορήγηση θεωρήσεων εισόδου για τους επισκέπτες από την ηπειρωτική χώρα είχε πολύ μεγαλύτερη επίδραση στην τοπική οικονομία απ’ ό,τι η παγκόσμια χρηματοπιστωτική κρίση. Για να μειώσει τον αντίκτυπο της οικονομικής κάμψης, η κυβέρνηση της ΕΔΠ του Μακάο ανέλαβε διάφορες πρωτοβουλίες για να υποστηρίξει τη βιομηχανία της και να ανακουφίσει τους κατοίκους της, όπως η εφάπαξ καταβολή ενός συγκεκριμένου ποσού σε όλους τους πολίτες, η αύξηση των επενδύσεων σε δημόσια έργα και υποδομές, ένα σχέδιο προώθησης ύψους 100 εκατ. patacas (9 εκατ. ευρώ) για την παροχή βοήθειας στους τομείς που έχουν σχέση με τον τουρισμό, καθώς και ένα σύστημα εγγύησης δανείων για να βοηθήσει τις μικρές και μεσαίες επιχειρήσεις (ΜΜΕ) να αντιμετωπίσουν ένα λιγότερο ευνοϊκό επιχειρηματικό περιβάλλον. Ο αντίκτυπος της παγκόσμιας χρηματοπιστωτικής κρίσης στη μεγαλύτερη αγορά τυχερών παιχνιδιών στον κόσμο ήταν περισσότερο αισθητή στα οικονομικά των αμερικανών επιχειρηματιών καζίνο. Ορισμένα από τα σχέδια επέκτασης καζίνο επιβραδύνθηκαν ή αναβλήθηκαν.

Ωστόσο, κατά το τελευταίο τρίμηνο του 2009, η οικονομία του Μακάο σημείωσε ανάκαμψη, χάρη στη νέα εισροή επισκεπτών και στα σημαντικότατα έσοδα που προέκυψαν από τα παιχνίδια. Μετά τη μείωσή του κατά τα πρώτα τρία τρίμηνα, ο συνολικός αριθμός των επισκεπτών αυξήθηκε κατά 5% το τέταρτο τρίμηνο. Τα έσοδα που προέρχονταν από τα τυχερά παιχνίδια αυξήθηκαν κατά 9,4% για να ανέλθουν στο ύψος ρεκόρ των 119 δισεκ. patacas για ολόκληρο το έτος 2009 (ήτοι 10,7 δισεκ. ευρώ). Χάρη στα ρευστά διαθέσιμα στην Ασία, παρά την παγκόσμια χρηματοπιστωτική κρίση, οι φορείς εκμετάλλευσης των καζίνο μπόρεσαν να βρουν νέες πηγές χρηματοδότησης με την εισαγωγή των δραστηριοτήτων τους στο χρηματιστήριο του Χονγκ Κονγκ, γεγονός που τους επέτρεψε να επιστρέψουν ένα μέρος των χρεών τους και να συνεχίσουν τα έργα που βρίσκονταν σε εκκρεμότητα. Έτσι, ο αριθμός των καζίνο αυξήθηκε από 31 το 2008 σε 33 το 2009.

Το ΑΕγχΠ του Μακάο μειώθηκε κατά δύο ψηφία κατά το πρώτο εξάμηνο του 2009, αλλά άρχισε να ανακάμπτει κατά το δεύτερο. Ο ρυθμός αύξησης του ΑΕγχΠ ήταν μέτριος, ανερχόμενος σε 1,3% σε πραγματικές τιμές το 2009. Αυτή η δυναμική αύξησης επιταχύνθηκε καθ’ όλο το τέταρτο τρίμηνο. Η ανάκαμψη οφείλεται κατά μεγάλο μέρος σε εξαγωγές υπηρεσιών τυχερών παιχνιδιών. Το ποσοστό ανεργίας παρέμεινε σταθερό στο 3,6% το 2009. Η πληθωριστική πίεση τιθασεύτηκε, ο δε ρυθμός του πληθωρισμού μειώθηκε ταχέως στο 1% το 2009, έναντι του 8,6% το 2008. Στον εξωτερικό τομέα, οι εξαγωγές εμπορευμάτων ήταν ιδιαίτερα χαμηλές λόγω της μέτριας ζήτησης στις ξένες αγορές. Οι εξαγωγές εμπορευμάτων μειώθηκαν κατά 52% οι δε εισαγωγές μειώθηκαν κατά 14%, οδηγώντας σε ένα αυξανόμενο εμπορικό έλλειμμα που υπερέβη τα 29 δισεκατ. patacas (2,6 δισεκατ. ευρώ).

Τα επίσημα στατιστικά στοιχεία του Μακάο δείχνουν ότι η ΕΕ εξακολουθεί να κατέχει τη δεύτερη θέση, μετά την Κίνα όσον αφορά τις εισαγωγές της χώρας, αντιπροσωπεύοντας το 21% των εισαγωγών αυτών. Η ΕΕ αποτελούσε επίσης την τέταρτη μεγαλύτερη εξαγωγική αγορά για το Μακάο, απορροφώντας μέχρι 8,2% των συνολικών εξαγωγών του. Σύμφωνα με τη Eurostat, οι εισαγωγές της ΕΕ από το Μακάο μειώθηκαν κατά 54%, φθάνοντας σε 107 εκατ. ευρώ το 2009, ενώ οι εξαγωγές της ΕΕ προς το Μακάο μειώθηκαν κατά 9%, φθάνοντας τα 200 εκατομμύρια ευρώ, πράγμα που οδηγεί σε εμπορικό πλεόνασμα 93 εκατ. ευρώ. Τα υλικά μεταφορών, τα μηχανήματα και ο ηλεκτρικός εξοπλισμός, καθώς και τα είδη διατροφής αποτελούσαν τις κυριότερες κατηγορίες προϊόντων που εξήγαγε η ΕΕ στο Μακάο.

Το 2009 συνεχίστηκε η προοδευτική οικονομική ολοκλήρωση του Μακάο και της ηπειρωτικής Κίνας, πράγμα που είναι καίριας σημασίας για την εξασφάλιση του οικονομικού του μέλλοντος μακροπρόθεσμα. Το έκτο συμπλήρωμα στη συμφωνία στενότερης οικονομικής εταιρικής σχέσης (CEPA) μεταξύ του Μακάο και της Κίνας υπογράφηκε τον Μάιο του 2009. Η CEPA παρέσχε ένα πλαίσιο για την ολοκλήρωση των δύο οικονομιών και περισσότερες ευκαιρίες στις εταιρείες του Μακάο για την ανάπτυξη εμπορικών δραστηριοτήτων στην Κίνα. Επιπλέον, το Μακάο αδημονούσε να συμβάλει ενεργά στην μακροχρόνια ανάπτυξη της περιοχής του Δέλτα του ποταμού Περλ. Οι τρεις κυβερνήσεις του Μακάο, του Guangdong και του Χονγκ Κονγκ ξεκίνησαν μελέτες και σχέδια υποδομής για τη σύνδεση των κυριότερων πόλεων του Δέλτα, μέσω κυκλικής σιδηροδρομικής γραμμής διάρκειας μίας ώρας που επιτρέπει τις μετακινήσεις μεταξύ οποιωνδήποτε δύο σημείων που βρίσκονται μέσα σ’ αυτή.

Η Κίνα παρέσχε επίσης ευνοϊκά μέτρα για να βοηθήσει την αύξηση και ανάπτυξη του Μακάο - όπως δείχνει η εκχώρηση ενός γεωτεμαχίου στην προσκείμενη στο Μακάο νήσο (Hengqin) για την επέκταση του πανεπιστημίου του Μακάο, καθώς και η έγκριση του σχεδίου ανάκτησης γαιών του Μακάο. Η Κίνα ενοικίασε ένα γεωτεμάχιο της νήσου Hengqin στο Μακάο για συνολικό ποσό ύψους 1,2 δισεκατ. patacas (108 εκατ. ευρώ) μέχρι τις 19 Δεκεμβρίου 2049. Το Μακάο θα ασκεί δικαιοδοσία στη νέα αυτή περιοχή. Η κυβέρνηση της ΕΔΠ του Μακάο αναμένει από την επέκταση αυτή της γεωγραφικής της δικαιοδοσίας να βοηθήσει τη χώρα να διαφοροποιήσει τις δραστηριότητές της σε άλλους τομείς υπηρεσιών, όπως η παιδεία, τα πολιτιστικά θέματα, οι δραστηριότητες αναψυχής και αθλητισμού.

Σε περιφερειακό επίπεδο, το Μακάο αντιμετωπίζει έντονο ανταγωνισμό από άλλες ασιατικές πόλεις οι οποίες έχουν ως στόχο να εισέλθουν στον επιχειρησιακό χώρο των καζίνο. Η έναρξη πτήσεων της πολιτικής και εμπορικής αεροπορίας μεταξύ της Ταϊβάν και της ηπειρωτικής Κίνας, θέτει ορισμένα προβλήματα στον τομέα πολιτικής αεροπορίας του Μακάο, η οποία για πολλά χρόνια ήταν το κέντρο διέλευσης για τις πτήσεις μεταξύ Ταϊβάν και Κίνας. Από την άποψη αυτή, στον εναρκτήριο λόγο του της 22ας Δεκεμβρίου 2009, ο νέος Ανώτατος Διοικητής Fernando Chui πρότεινε την εντατικοποίηση των συναλλαγών και της συνεργασίας με την Ταϊβάν ώστε να ενισχυθεί ο ρόλος του Μακάο ως πλαισίου παροχής υπηρεσιών. Δήλωσε επίσης ότι το Μακάο θα συνεχίσει να καταβάλλει προσπάθειες για τη διαφοροποίηση της οικονομίας του προς άλλους τομείς όπως ο πολιτισμός, η παιδεία και οι δραστηριότητες (MICE) που περιλαμβάνουν διοργάνωση συνεδριάσεων, παροχή κινήτρων, υπογραφή συμβάσεων και πραγματοποίηση εκθέσεων και να συσφίγξει τους δεσμούς με τις χώρες πορτογαλικής γλώσσας καθώς και με την Ευρωπαϊκή Ένωση. Η κυβέρνηση της ΕΔΠ του Μακάο εισήγαγε επίσης σειρά μέτρων προς στήριξη της λειτουργίας και ανάπτυξης των ΜΜΕ σε τομείς άλλους πλην εκείνου των τυχερών παιχνιδιών. Η Ευρωπαϊκή Επιτροπή εκφράζει την ικανοποίησή της για τις προσπάθειες του Μακάο να διαφοροποιήσει την οικονομία του, πράγμα που θα είναι ωφέλιμο για την μακροχρόνια σταθερότητά του.

Συνεργασία ΕΕ – Μακάο

Οι σχέσεις της Ευρωπαϊκής ΄Ενωσης με το Μακάο βασίζονται σε κοινές αξίες, σε μια ευρωπαϊκή κληρονομιά και στο κοινό συμφέρον σε τομείς όπως η οικονομία, το περιβάλλον, η παιδεία και ο πολιτισμός. Οι σχέσεις αυτές έχουν αναπτυχθεί στο πλαίσιο της συμφωνίας για το εμπόριο και τη συνεργασία που υπογράφηκε το 1992 μεταξύ της ΕΕ και του Μακάο. Η συνεδρίαση της κοινής επιτροπής ΕΕ-Μακάο το 2009, η οποία πραγματοποιείται ετησίως δυνάμει της εν λόγω συμφωνίας-πλαισίου, έλαβε χώρα στο Μακάο τον Φεβρουάριο 2009 τονίζοντας το γεγονός ότι το Μακάο εξακολουθεί να αποτελεί σημαντικό εταίρο της ΕΕ.

Στη συνεδρίαση αυτή, ανταλλάχθηκαν απόψεις σχετικά με την επίδραση της παγκόσμιας χρηματοπιστωτικής κρίσης, την αύξηση του προστατευτισμού και τις διάφορες στρατηγικές για την κλιματική αλλαγή. Συμφωνήθηκε επίσης η συνεργασία ώστε να διατηρηθεί το άνοιγμα των οικονομιών της ΕΕ και του Μακάο και να ενισχυθεί η συνεργασία. Κατά τις διμερείς συζητήσεις εξετάστηκαν επίσης θέματα όπως η ενδυνάμωση του πολυμερούς συστήματος εμπορίου, η αύξησης της προστασίας της διανοητικής ιδιοκτησίας, η βελτίωση των διαδικασιών προκήρυξης για τη σύναψη δημοσίων συμβάσεων του Μακάο, η αναγνώριση της διμερούς συνεργασίας σε έρευνες αντιντάμπινγκ και η ικανοποιητική εφαρμογή της συμφωνίας επανεισδοχής ΕΕ-Μακάο.

Η διμερής αυτή συνεργασία διέπεται από την ανακοίνωση της Ευρωπαϊκής Επιτροπής με τίτλο «ΕΕ, Χονγκ Κονγκ και Μακάο: δυνατότητες συνεργασίας 2007-2013». Η ανακοίνωση αυτή θέτει μια σειρά από σημαντικούς στόχους για την προώθηση των σχέσεων ΕΕ-Μακάο προς μια διευρυμένη συνεργασία. Το πρόγραμμα της ΕΕ για την ενημέρωση των επιχειρήσεων «European Union Business Information Programme» (EUBIP) για το Χονγκ Κονγκ και το Μακάο που εγκαινιάστηκε τον Φεβρουάριο αποδείχθηκε πολύ χρήσιμο εργαλείο για την προώθηση της ανταλλαγής γνώσεων και την καλύτερη κατανόηση μεταξύ του Μακάο και της Ευρωπαϊκής Ένωσης.

Η κοινοπραξία που σχηματίστηκε από το Ευρωπαϊκό Εμπορικό Επιμελητήριο στο Χονγκ Κονγκ, το Ίδρυμα Προώθησης του Εμπορίου και των Επενδύσεων του Μακάο και το Ινστιτούτο Ευρωπαϊκών Σπουδών του Μακάο εφήρμοσε επιτυχώς σειρά δραστηριοτήτων, χάρη στο πρόγραμμα EUBIP, σε στενή εταιρική σχέση με τα επιμελητήρια των κρατών μελών της ΕΕ και τις ειδικές ενδιαφερόμενες ενώσεις επιχειρηματιών και βιομηχάνων. Ειδικότερα όσον αφορά το Μακάο, η συμμετοχή της ΕΕ μαζί με τα κράτη μέλη και τις ευρωπαϊκές επιχειρήσεις, με κοινό περίπτερο της Ευρωπαϊκής Ένωσης και κοινούς ομιλητές προέβαλε ακόμη περισσότερο την Ευρωπαϊκή Ένωση στο Μακάο και συνέβαλε ουσιαστικά σε φόρουμ, όπως το φόρουμ του Μακάο για τη διεθνή συνεργασία για το περιβάλλον (MIECF) τον Απρίλιο και η διεθνή έκθεση του Μακάο (MIF) τον Οκτώβριο του 2009. Το σεμινάριο σχετικά με τον κανονισμό της Ευρωπαϊκής Ένωσης για τις χημικές ουσίες (REACH), με την ειδική υποστήριξη από τον Ευρωπαϊκό Οργανισμό Χημικών Προϊόντων και τη στήριξη του ιδρύματος προώθησης του εμπορίου και των επενδύσεων του Μακάο αποτελεί σχετικό παράδειγμα.

Το περιβάλλον είναι ένα σημαντικό θέμα μέριμνας για την κυβέρνηση της ΕΔΠ του Μακάο και εξακολουθεί να αποτελεί πεδίο στενής συνεργασίας. Η Ευρωπαϊκή Επιτροπή εκφράζει την ικανοποίησή της για τις προσπάθειες της κυβέρνησης της ΕΔΠ του Μακάο να ηγηθεί της διοργάνωσης των φόρουμ και εκθέσεων για τη διεθνή περιβαλλοντική συνεργασία και να προωθήσει τη διεθνή ευαισθητοποίηση της προστασίας του περιβάλλοντος στο Μακάο, όπως το MIECF. Η ΕΔΠ του Μακάο ήταν ιδιαίτερα δραστήρια κατά την προώθηση των ανταλλαγών της κυβέρνησης και της κοινωνίας των πολιτών και κατέβαλε επίσης προσπάθεια για την αύξηση της ευαισθητοποίησης σχετικά με την προστασία του περιβάλλοντος καθώς και για την ενθάρρυνση των επιχειρήσεων να χρησιμοποιούν ενεργειακώς αποδοτικά οικολογικά προϊόντα.

Η συνεργασία μεταξύ της ΕΕ και του Μακάο επεκτάθηκε το 2009 σε σειρά τομέων. Τον Δεκέμβριο, η Ευρωπαϊκή Επιτροπή και το Μακάο υπέγραψαν τη συμφωνία συνεργασίας ΕΕ - Μακάο στο νομικό τομέα που αποβλέπει στην ενίσχυση του νομικού συστήματος και της δημόσιας διοίκησης του Μακάο, καθώς και του νομοθετικού και δικαστικού τομέα, μετά από την επιτυχή ολοκλήρωση ανάλογου σχεδίου το 2007. Το κράτος δικαίου, η χρηστή διακυβέρνηση και ο σεβασμός των θεμελιωδών δικαιωμάτων και ελευθεριών αποτελούν αναπόσπαστο μέρος του υψηλού επιπέδου ευαισθητοποίησης έναντι του νομικού συστήματος, από μέρους των κατοίκων του Μακάο, και της ύπαρξης επαρκώς καταρτισμένων δικαστών και ασκούντων συναφή προς τη δικαιοσύνη επαγγέλματα.

Οι επαφές μεταξύ ανώτερων υπαλλήλων της Ευρωπαϊκής Ένωσης και του Μακάο συνεχίστηκαν το 2009 για να διερευνηθούν οι δυνατότητες συνεργασίας στον τομέα της πολιτικής αεροπορίας. Το Μακάο επιβεβαίωσε ότι θα αποφασίσει τη σύναψη μιας οριζόντιας συμφωνίας αεροπορικών υπηρεσιών η οποία θα επικαιροποιήσει και τις 15 ισχύουσες διμερείς συμφωνίες με τα κράτη μέλη της ΕΕ ώστε να συμπεριληφθεί η αρχή του καθορισμού κοινοτικού μεταφορέα εκ μέρους τρίτων χωρών. Δεδομένου ότι το Μακάο δεν διαθέτει ίδιο εναέριο χώρο, βεβαίωσε ότι είχε ήδη λάβει τη συμφωνία της Κίνας να συνάψει οριζόντια συμφωνία με την Ευρωπαϊκή Ένωση. Η Ευρωπαϊκή Επιτροπή θα εκτιμήσει ιδιαίτερα περαιτέρω πρόοδο με σκοπό την ολοκλήρωση των συζητήσεων για τη σύναψη οριζόντιας συμφωνίας εντός του 2010.

Οι συζητήσεις μεταξύ ανώτερων υπαλλήλων της Ευρωπαϊκής Επιτροπής και του Μακάο συνεχίστηκαν το 2009, με σκοπό τη διερεύνηση δυνατοτήτων συνεργασίας στον τομέα της φορολόγησης των αποταμιεύσεων. Η δέσμευση του Μακάο να εφαρμόσει τον κανόνα του ΟΟΣΑ όσον αφορά τις ανταλλαγές φορολογικών πληροφοριών μεταξύ των αρχών, που αποτελεί ένα πρώτο μερικό βήμα προς αυτή την κατεύθυνση, έγινε ευνοϊκά δεκτή από την Ευρωπαϊκή Επιτροπή. Για το σκοπό αυτό το Μακάο εξέδωσε νόμο περί ανταλλαγής πληροφοριών σε φορολογικά θέματα που άρχισε να ισχύει στις 15 Σεπτεμβρίου 2009. Ο διάλογος σχετικά με ενδεχόμενα περαιτέρω μέτρα που μπορεί να αντιστοιχούν ουσιαστικά σε εκείνα της οδηγίας για τη φορολόγηση των αποταμιεύσεων θα συνεχιστεί το 2010.

Το 2009 εντατικοποιήθηκαν οι διαπροσωπικές επαφές μεταξύ της Ευρώπης και του Μακάο. Το Μακάο συμμετέσχε ενεργά στο πρόγραμμα Erasmus Mundus 2009 για την εντατικοποίηση των επαφών μεταξύ πανεπιστημίων και φοιτητών της Ευρώπης και του Μακάο και την αύξηση της αμοιβαίας κατανόησης. Η ΕΕ υποστήριξε επίσης την έδρα Jean Monnet στο Πανεπιστήμιο του Μακάο μέσω της συμμετοχής στις επιτυχείς διαλέξεις Jean Monnet που πραγματοποιήθηκαν κατά τη διάρκεια του έτους. Προβλέπεται περαιτέρω σύσφιγξη της συνεργασίας μετά την υπογραφή τον Ιανουάριο ενός πρωτοκόλλου με το οποίο η κυβέρνηση του Μακάο αναλαμβάνει να διοργανώσει, κατά τα προσεχή τέσσερα έτη, σειρά μαθημάτων κατάρτισης 100 διερμηνέων συνεδριάσεων του Μακάο.

Μελλοντικές προοπτικές

Το 2010 θα αποτελέσει μια νέα περίοδο για το Μακάο, υπό τη νέα ηγεσία και τη νέα Νομοθετική Συνέλευση η οποία θα στηρίζεται στην επιτυχή κληρονομιά που οικοδομήθηκε από τη μεταβίβαση της κυριαρχίας και μετά. Το Μακάο μοιράζεται με την Ευρώπη μια αξιόλογη κληρονομιά και τις ίδιες αξίες διαφάνειας και ανοχής. Η ΕΕ θα συνεχίσει να διατηρεί στενές επαφές με την κυβέρνηση και τον λαό του Μακάο κατ’ αυτό το νέο στάδιο ενδυνάμωσης της υπάρχουσας σχέσης. Η Ευρωπαϊκή Επιτροπή θα συνεχίσει να στηρίζει την εφαρμογή της αρχής «μία χώρα, δύο συστήματα» στην ΕΔΠ του Μακάο και για το σκοπό αυτό να ελέγχει εκ του σύνεγγυς τις πολιτικές, θεσμικές, οικονομικές και κοινωνικές εξελίξεις στην ΕΔΠ.

Η Ευρωπαϊκή Επιτροπή αδημονεί να διαπιστώσει πρόοδο στο διμερή διάλογο σε θέματα όπως η πολιτική αεροπορία και η φορολόγηση των αποταμιεύσεων. Η Ευρωπαϊκή Επιτροπή επιθυμεί επίσης να ενισχύσει τις πανεπιστημιακές και πολιτιστικές ανταλλαγές, καθώς και να ενθαρρύνει το Μακάο να συμμετάσχει στα παγκόσμια προγράμματα που χρηματοδοτεί η ΕΕ, όπως το Erasmus Mundus, τα οποία θα αφορούν το 2010 ειδικότερα τις μικρές χώρες και εδάφη όπως το Μακάο.